## Pravilnik o Tehničkom nadzornom tijelu za certifikaciju plovila u unutarnjoj plovidbi

### NN 99/2008 (29.8.2008.), Pravilnik o Tehničkom nadzornom tijelu za certifikaciju plovila u unutarnjoj plovidbi

# MINISTARSTVO MORA, PROMETA I INFRASTRUKTURE

**3018**

Na temelju članka 20. stavak 3. Zakona o plovidbi i lukama unutarnjih voda
(»Narodne novine« br.109/07, 132/07), ministar mora, prometa i infrastrukture
donosi

## PRAVILNIK

### O TEHNIČKOM NADZORNOM TIJELU ZA CERTIFIKACIJU PLOVILA U UNUTARNJOJ PLOVIDBI

Članak 1.

Ovim Pravilnikom propisuje se sastav, postupak i kriteriji imenovanja Tehničkoga
nadzornog tijela za certifikaciju plovila u unutarnjoj plovidbi te postupak i
uvjeti za priznavanje klasifikacijskih društava.

Članak 2.

U ovom Pravilniku pojedini pojmovi imaju sljedeće značenje:
*Brodska svjedodžba* – svjedodžba o sposobnosti plovila za plovidbu izdana od
strane Tehničkog nadzornog tijela kojom se potvrđuje da plovilo udovoljava
Tehničkim pravilima za plovila na unutarnjim vodama,
*Tehnička pravila* – pravila koja opisuju tehničke zahtjeve za trup, strojeve,
uređaje i opremu te stabilitet, nadvođe, upravljivost, smještaj i zaštitu posade
i putnika i druge specifične zahtjeve za pojedine vrste plovila unutarnje
plovidbe, kojima mora udovoljavati plovilo da bi mu se potvrdila sposobnost za
plovidbu,
*Tehnički pregled* – pregled plovila ili dijelova plovila u svrhu utvrđivanja
sukladnosti s Tehničkim pravilima,
*Potvrda o pregledu* – dokument kojeg je izdalo priznato klasifikacijsko društvo i
koji potvrđuje sukladnost plovila ili dijela plovila Tehničkim pravilima.
*Pravila o klasi* – pravila koja izdaje priznato klasifikacijsko društvo koja
sadrže tehničke norme za konstrukciju, strojeve, uređaje i opremu plovila,
*Svjedodžba o klasi* – dokument koji izdaje priznato klasifikacijsko društvo i
koji potvrđuje sukladnost plovila ili dijela plovila Pravilima o klasi tog
klasifikacijskog društva,
*Certifikacija* – postupak utvrđivanja sposobnosti plovila za plovidbu i pojedinu
namjenu u skladu s Tehničkim pravilima,
*Ministarstvo* – je nadležno ministarstvo za unutarnju plovidbu,
*Ministar* – je čelnik nadležnog ministarstva,
*Komisija* – je Europska komisija,
*Zajednica* – je Europska zajednica,
*Odbor* – povjerenstvo osnovano pri Komisiji u svrhu uzajamnog priznavanja
nacionalnih svjedodžbi zapovjednika za prijevoz tereta i putnika unutarnjim
vodnim putovima,
*Država članica* – je država članica Europske unije,
*IACS* – međunarodno udruženje klasifikacijskih društava.

Članak 3.

(1) Tehničko nadzorno tijelo nadležno je za izdavanje Brodske svjedodžbe,
obavljanje tehničkog pregleda za izdavanje Brodske svjedodžbe te za oslobađanje
plovila obveze obavljanja tehničkog pregleda u cijelosti ili po pojedinim
dijelovima, kada je sukladnost Tehničkim pravilima plovila ili pojedinih
dijelova plovila potvrđena od strane priznatog klasifikacijskog društva.
(2) Pored izdavanja Brodske svjedodžbe, Tehničko nadzorno tijelo nadležno je i
za izdavanje vlastitih odnosno prihvaćanje drugih dokumenata izdanih od strane
priznatih klasifikacijskih društava kojima se potvrđuje sukladnost plovila
Tehničkim pravilima.

Članak 4.

(1) Klasifikacijsko društvo koje je priznato prema odredbama ovog Pravilnika i
koje se nalazi na popisu priznatih klasifikacijskih društava, ovlašteno je
provoditi tehnički pregled plovila.
(2) Priznato klasifikacijsko društvo potvrđuje sukladnost plovila zahtjevima
Tehničkih pravila, u cijelosti ili djelomično za pojedini dio, izdavanjem
Potvrde o pregledu, ili sukladnost plovila Pravilima o klasi izdavanjem
Svjedodžbe o klasi za pojedini dio ili vrstu plovila.

Članak 5.

U okviru svoje nadležnosti Tehničko nadzorno tijelo obavlja sljedeće poslove:
– izdaje brodsku svjedodžbu,
– vodi bazu podataka o plovilima i izdanim svjedodžbama,
– obavlja tehnički pregled i baždarenje plovila u skladu s Tehničkim pravilima,
– utvrđuje sposobnost plovila za plovidbu,
– sudjeluje u istraživanju uzroka nezgoda plovila,
– izrađuje i ažurira Tehnička pravila za plovila unutarnjih voda,
– izdaje isprave, knjige i izvješća na osnovi obavljenog tehničkog nadzora i
baždarenja,
– sudjeluje u radu međunarodnih organizacija iz područja svoje nadležnosti.

Članak 6.

(1) Tehničko nadzorno tijelo uspostavlja se u okviru Ministarstva, a imenuje ga
Ministar.
(2) Čelnik odjela ustrojenog sukladno uredbi kojom se uređuje unutarnje
ustrojstvo Ministarstva ujedno je voditelj Tehničkog nadzornog tijela.

Članak 7.

(1) Tehničko nadzorno tijelo ima voditelja i članove.
(2) Članovi moraju biti stručnjaci iz područja unutarnje plovidbe ili moraju
poznavati plovila unutarnje plovidbe i to:
– barem jedan član mora biti brodograđevne ili brodostrojarske struke,
– barem jedan član mora biti nautičke struke sa svjedodžbom zapovjednika.
(3) Ukupan sastav Tehničkog nadzornog tijela mora brojati minimalno 3 osobe.
(4) Voditelj i članovi u Tehničkom nadzornom tijelu moraju obavljati svoju
dužnost časno i savjesno bez pristranosti prilikom izvršavanja svojih dužnosti i
u skladu s etičkim kodeksom državnih službenika.

Članak 8.

(1) Ministarstvo može angažirati vanjske stručnjake koji mogu obnašati dužnost
člana u Tehničkom nadzornom tijelu.
(2) U slučaju iz stavka 1. ovoga članka članovi koji nemaju status državnih
službenika dužni su potpisati službenu izjavu o nepristranosti i neovisnosti u
obavljanju svojih dužnosti.
(3) Rješenje o imenovanju i rješenje o razrješenju članova Tehničkog nadzornog
tijela iz stavka 1. ovoga članka donosi Ministar.
(4) Ako se utvrdi da je član Tehničkog nadzornog tijela iz stavka 1. ovoga
članka postupao suprotno načelima nepristranosti i neovisnosti u obavljanju
svojih dužnosti Ministar će ga razriješiti dužnosti.

Članak 9.

Tehničko nadzorno tijelo dužno je pripremiti, provoditi i održavati učinkovit
unutarnji sustav kvalitete u skladu s međunarodnim standardima.

Članak 10.

Klasifikacijsko društvo iz članka 4. ovog Pravilnika, da bi dobilo status
priznatog klasifikacijskog društva, mora u postupku priznavanja dokazati da
ispunjava kriterije navedenim u prilogu ovog Pravilnika.

Članak 11.

(1) Odluku o priznavanju klasifikacijskog društva donosi Komisija.
(2) Komisiji će u postupku donošenja odluke iz stavka 1. ovoga članka pomagati
Odbor.

Članak 12.

(1) Odbor se sastoji od predstavnika država članica, a predsjeda mu predstavnik
Komisije.
(2) Predstavnik Komisije dostavlja Odboru prijedlog mjera koje se namjeravaju
poduzeti o čemu Odbor dostavlja svoje mišljenje u roku kojem predsjedavajući
odredi.
(3) Zapisnik sa sjednice Odbora sadržava mišljenje kao i stavove članova Odbora
ako to oni pojedinačno zatraže.
(4) Komisija će u najvećoj mogućoj mjeri uzeti mišljenje Odbora u obzir i
izvijestiti Odbor o svom stavu.

Članak 13.

(1) Odbor usvaja poslovnik o svom radu na prijedlog predsjedavajućeg na temelju
standardnog poslovnika objavljenom u Službenom listu Zajednice.
(2) U svezi javne dostupnosti dokumenata Odbora, primjenjuju se načela i uvjeti
pristupa javnim dokumentima koje primjenjuje Komisija.

Članak 14.

(1) Zahtjev za priznavanje klasifikacijskog društva koje ima sjedište ili
podružnicu u Republici Hrvatskoj, kojoj je dana ovlast upravljanja i koja je
ovlaštena nastupati i djelovati u okviru svojih ovlasti u područjima koja se
odnose na plovilo unutarnje plovidbe, Komisiji dostavlja Ministarstvo.
(2) Zahtjev iz stavka 1. ovoga članka mora sadržavati sve informacije i
dokumentaciju koji su potrebni da bi se provjerilo da li su ispunjeni kriteriji
za priznavanje.
(3) Svaki član Odbora može zatražiti saslušanje klasifikacijskog društva koje je
podnijelo zahtjev ili zahtijevati da se dostavi dodatna dokumentacija ili
informacije.

Članak 15.

(1) Klasifikacijskom društvu može se oduzeti status priznatog klasifikacijskog
društva odlukom Komisije u postupku koji je istovjetan postupku u kojem je
donesena odluka o priznavanju.
(2) Svaki član Odbora može zatražiti oduzimanje statusa priz­na­tog
klasifikacijskog društva. Predstavnik države članice u odboru koji zatraži
oduzimanje statusa priznatog klasifikacijskog društva mora dostaviti informacije
i dokumentaciju kojom podupire svoj zahtjev.

Članak 16.

(1) Kada donosi odluke, Komisija će uzeti u obzir odluke koje je donijela
Centralna komisija za plovidbu Rajnom, a koje se tiču priznavanja određenog
klasifikacijskog društva.
(2) Prije donošenja odluke o priznavanju klasifikacijskog društva koje nije
priznato od strane Centralne komisije za plovidbu Rajnom, Komisija će se
savjetovati s njenim tajništvom.

Članak 17.

O odlukama Komisije Ministarstvo će izvijestiti klasifikacijsko društvo.

Članak 18.

(1) Ministarstvo vodi popis priznatih klasifikacijskih društava prema odredbama
ovog Pravilnika.
(2) Nakon svake odluke o priznavanju klasifikacijskog društva ili odluke o
oduzimanju statusa priznatog klasifikacijskog društva, Ministarstvo će izvršiti
dopunu popisa priznatih klasifikacijskih društava.
(3) Popis priznatih klasifikacijskih društava objavljuje se u »Narodnim
novinama„ i na internetskim stranicama Ministarstva.

Članak 19.

Ministarstvo će redovito obavljati nadzor nad radom priznatog klasifikacijskog
društva i prema potrebi dostavljati Komisiji i zemljama članicama izvješća o
rezultatima nadzora.

Članak 20.

(1) Klasifikacijsko društvo koje je priznato i ovlašteno za obavljanje tehničkog
pregleda u pomorskoj plovidbi sukladno Pravilniku o priznatim organizacijama za
nadzor, pregled i certifikaciju brodova, (»Narodne novine«, br. 3/08), smatra se
priznatim klasifikacijskim društvom sukladno odredbama ovog Pravilnika jedino u
odnosu na plovila koja plove isključivo na državnim vodnim putovima.
(2) Do stupanja na snagu ovoga Pravilnika Hrvatski registar brodova ovlašten je
obavljati poslove Tehničkog nadzornog tijela i priznatog klasifikacijskog
društva u odnosu na sva plovila pod hrvatskom zastavom bez obzira na područje
plovidbe.

Članak 21.

Ovaj Pravilnik stupa na snagu danom pristupanja Republike Hrvatske Europskoj
uniji.

Klasa: 011-01/08-02/55
Urbroj: 530-05-08-1
Zagreb, 13. kolovoza 2008.

Ministar
**Božidar Kalmeta**, v. r.

**PRILOG**

KRITERIJI ZA PRIZNAVANJE KLASIFIKACIJSKIH DRUŠTAVA

Klasifikacijsko društvo koje traži priznavanje prema odredbama ovog Pravilnika
mora udovoljiti sljedećim kriterijima:
1. Klasifikacijsko društvo mora dokazati opsežno iskustvo u ocjenjivanju
projekata i gradnje plovila na unutarnjim vodama, uključujući plovila za
prijevoz opasnog tereta. Klasifikacijsko društvo mora imati sveobuhvatan set
pravila i propisa koji se odnose na projektiranje, gradnju i periodički pregled
plovila na unutarnjim vodama, uključujući plovila za prijevoz opasnog tereta,
koji se moraju izdavati barem na engleskom, francuskom, njemačkom ili
nizozemskom jeziku i koji se moraju stalno ažurirati i unaprjeđivati kroz
programe za istraživanje i razvoj. Pravila i propisi ne smiju biti u suprotnosti
s propisima Zajednice ili s međunarodnim ugovorima koji su na snazi.
2. Klasifikacijsko društvo mora svake godine izdavati svoj registar plovila.
3. Klasifikacijsko društvo ne smije biti pod nadzorom brodovlasnika,
brodograditelja ili drugih osoba koje se komercijalno bave projektiranjem,
proizvodnjom, opremanjem, popravcima, brodarstvom ili osiguravanjem brodova.
Klasifikacijsko društvo ne smije biti prihodovno ovisno o jednom trgovačkom
društvu.
4. Uprava klasifikacijskog društva ili njegova podružnica, kojoj je dana ovlast
upravljanja i koja je ovlaštena nastupati i djelovati u okviru svojih ovlasti u
područjima koja se odnose na promet unutarnjim vodnim putovima, mora se nalaziti
na teritoriju države članice.
5. Klasifikacijsko društvo i njegove stručne osobe moraju imati primjeren ugled
u sektoru prometa unutarnjim vodnim putovima. Stručne osobe moraju dokazati
svoju profesionalnu sposobnost i moraju djelovati u okviru odgovornosti
klasifikacijskog društva.
6. Klasifikacijsko društvo mora imati odgovarajući broj tehničkog, upravljačkog,
pomoćnog, inspekcijskog i istraživačkog osoblja, razmjerno svojim zadacima i
broju plovila koje klasificira, a koje je također sposobno izvršavati poslove
razvoja i ažuriranja propisa. Mora imate eksperte u najmanje jednoj državi
članici.
7. Rad klasifikacijskog društva mora biti uređen etičkim kodeksom.
8. Klasifikacijskim društvom mora se upravljati na način da se garantira zaštita
informacija koje se smatraju povjerljivima u skladu s posebnim propisima.
9. Klasifikacijsko društvo mora na zahtjev Ministarstva dostaviti sve mjerodavne
informacije.
10. Uprava klasifikacijskog društva mora imati definiranu i dokumentiranu
politiku i ciljeve za unaprjeđivanje kvalitete, te mora garantirati da se ta
politika provodi i održava na svim razinama.
11. Klasifikacijsko društvo mora pripremiti, provoditi i održavati učinkovit
unutarnji sustav kvalitete na temelju odgovarajućih područja međunarodno
priznatog sustava kvalitete u skladu s EN 45004 i EN 29001 standardom kako je to
određeno u »Quality System Certificaton Scheme Requirements„ od strane IACS.
Sustavom kvalitete mora se između ostalog osigurati sljedeće:
a. Da su pravila i propisi klasifikacijskog društva uspostavljeni i da se
održavaju na sustavni način,
b. Da su pravila i propisi klasifikacijskog društva usklađeni,
c. Da su zadovoljeni zahtjevi za obavljanje poslova prema statutarnoj ovlasti,
d. Da su odgovornosti, moć i unutarnji odnosi zaposlenika čiji rad utječe na
kvalitetu usluge klasifikacijskog društva određeni i dokumentirani,
e. Da se svi poslovi odvijaju po kontroliranim uvjetima,
f. Da je uspostavljen sustav nadzora koji prati rad eksperata, tehničkog i
administrativnog osoblja koje radi za klasifikacijsko društvo,
g. Da poslove za koje postoji statutarna ovlast obavljaju isključivo vlastiti
eksperti ili da se nadziru isključivo od strane vlastitih eksperata ili da se
nadziru isključivo od strane eksperata drugih priznatih klasifikacijskih
organizacija,
h. Da se provodi sustav osposobljavanja eksperata i kontinuirano obnavljanje
njihovih znanja,
i. Da se održavaju zapisi, dokazuju dostignuća standarda koji se zahtijevaju u
područjima izvršavanje usluga, kao i učinkovitost rada sustava kvalitete,
j. Da postoji na svim lokacijama sveobuhvatan sustav planiranih i dokumentiranih
internih audita sustava kvalitete koji se odnosi na određenu djelatnost.
12. Sustav kvalitete mora biti potvrđen od strane nezavisnih auditora priznatih
od strane državne uprave zemlje u kojoj klasifikacijsko društvo ima sjedište ili
podružnicu, prema točki 4. ovog priloga.
13. Klasifikacijsko društvo mora svoje zahtjeve uskladiti s odgovarajućim
propisima Europske unije i dostaviti Odboru sve relevantne informacije na
vrijeme.
14. Klasifikacijsko društvo mora se periodički savjetovati s klasifikacijskim
društvima koja su već priznata kako bi se garantirala jednakost tehničkih
standarda i njihova implementacija, također pri izradi i razvoju svojih pravila
i propisa moraju dopustiti sudjelovanje predstavnika Ministarstva i drugih
stranaka kojih se to tiče.

Pravilnik, NN 99/2008-3018
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)